CELEX: 62006TN0196
Language: lv
Date: 2006-07-19 00:00:00
Title: Lieta T-196/06: Prasība, kas celta 2006. gada 19. jūlijā — Edison pret Komisiju

2.9.2006   
            
            
               LV
            
            
               Eiropas Savienības Oficiālais Vēstnesis
            
            
               C 212/44
            
         Prasība, kas celta 2006. gada 19. jūlijā — Edison pret Komisiju
   (Lieta T-196/06)
   (2006/C 212/75)
   Tiesvedības valoda — itāļu
   Lietas dalībnieki
   
      Prasītāja: Edison S.p.A., (pārstāvji — Mario Siragusa, Roberto Casati, Matteo Beretta, Pietro Merlino un Eugenio Bruti Liberati, Avvocati)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Komisijas 2006. gada 3. maija Lēmumu (lieta COMP/F/38.620 ūdeņraža peroksīds un nātrija perborāts) daļā, kurā uz to tas attiecas;
            
         
               —
            
            
               pakārtoti, atcelt vai samazināt naudas sodu, kas ar apstrīdēto lēmumu uzlikts EDISON;
            
         
               —
            
            
               piespriest Komisijai atlīdzināt visus tiesāšanās izdevumus.
            
         Pamati un galvenie argumenti
   Šajā lietā apstrīdētais lēmums ir tāds pats kā lietā T-185/06 L'air Liquide/Komisija. Ar šo lēmumu prasītāja, līdzatbildīgi ar Ausimont, tika uzskatīta par atbildīgu par tās dalību kartelī un šī pārkāpuma rezultātā tai piesprieda maksāt naudas sodu 58,125 miljonu euro apmērā, no kura 25,619 miljoni euro līdzatbildīgi ar Solvay Solexis.S.p.A. Šajā sakarā jāprecizē, ka pēdējo minēto sabiedrību pašlaik kontrolē Solvay SA/NV, bet pārkāpuma laikā, ar mainītu nosaukumu Ausimont S.p.A, to netieši kontrolēja Montedison (tagad EDISON).
   Savu prasījumu atbalstam prasītāja norāda, ka:
   
               —
            
            
               pārkāpti būtiski procedūras principi, it īpaši sacīkstes princips un tiesības uz aizstāvību, kā arī Regulas (EK) Nr. 1/2003 27. panta 1. punkts un Regulas (EK) Nr. 773/2004 11.panta 2. punkts, jo atbildētāja pirmo reizi Lēmumā izmantoja, pamatojot savus apsūdzību, apstākli, ka lielāko daļu no pārkāpuma perioda Ausimont pilnvarotais prezidents bija arī Consiglio di Amministrazione di Montecatini loceklis, proti, starpniecības sabiedrības, kuru pilnībā kontrolēja Montedison (tagad EDISDON), kas turēja visu Ausimont akciju kapitālu.
            
         
               —
            
            
               pārkāpts EKL 81. pants attiecībā uz to, ka prasītājai ir jāatbild par konkurences noteikumu pārkāpumu, ko izdarīja Ausimont. No vienas puses, atbildētāja kļūdījusies, secinot, ka pilnīga līdzdalība uzņēmumā ir pietiekošs pamats, lai uzskatītu, ka kontrolētājai sabiedrībai ir ietekme uz kontrolējamo sabiedrību un tādējādi kontrolētāja sabiedrība ir uzskatāma par līdzatbildīgu pārkāpumā, ko izdarījusi kontrolētā sabiedrība. No otras puses, prasītāja norāda, ka apstrīdētais lēmums ir pretrunīgs un nav argumentēts, kā arī ir pārkāpts EKL 81. pants saistībā ar secinājumu par to, ka šajā gadījumā pastāv “citi elementi”, kas norāda, ka Ausimont nebija autonoma vienība, kas ir spējīga izlemt par savu komercstratēģiju.
            
         Tāpat prasītāja norāda uz pienākuma norādīt pamatojumu pārkāpumu daļā, kurā atbildētāja nav ņēmusi vērā visus rakstveida pierādījumus un faktiskos apstākļus, ko iesniedza EDISON, pierādot Ausimont autonomiju noteikt savu komercpolitiku.